
Денчева, Д. Полско-български медицински речник (с латинските термини). София: 


Лектура, 2015, бо стр. 


Всяка поява на нов речник или обзорно издание в областта на полско-бъл- 
гарските езикови и културни връзки сама по себе си е повод за радост. През 2025 г. 
важна позиция в тази сфера запълни Полско-българският медицински речник на ува- 
жаваната полонистка Диляна Денчева, макар неговото представяне да остана встрани 
от гръмогласните промоции. Книжното тяло е скромно по обем (бо страници, от 
които четири са предвидливо отделени за бележки на ползвателя), но чрез него се 
отваря тематично поле, което дълги години оставаше неусвоено. С научна коректност 
и мисъл едновременно към преподавателската дейност и професионалните прево- 
дачи авторката доказва, че съвременният полско-български речник на медицинската 
терминология е обречен да бъде не двуезично, а триезично издание, защото дори 
в началото на ХХІ век латинската база в тази област не може да бъде пренебрегната. 

Речникът обхваща около 21 ооо терминологични единици в близо 4 000 статии. 
Практическите проблеми пред тяхното систематизиране и адекватно излагане са 
обсъдени както в предговора, така и (в разширен вид) в отделна статия на Д. Денчева 
в сп. Език и литература". За следването на заложените концепции и академичната 
издържаност на изданието съществен принос има и авторитетният редакторско- 


консултантски екип, включващ Василка Мирева (редактор на българския) и Юлия 


1 Денчева, Д. Из опита на лексикографа. Концептуални проблеми и решения. - Езики литература, 
2017, № 1-2, 233-236. 

Мазуркевич-Сулковска (на полския сегмент в изданието), редактора на латинските 
примери Иван Петров и консултанта д-р Драгомир Попов. Изходният лексикален 
фонд е подбран от Медицинска терминология (1964) на Г. Арнаудов, Анатомия на 
човека (1982) на Г. Гълъбов и В. Ванков, Латинско-полския лекарски речник (1979) 
на Б. Бабецки и Г. Бобер, полското издания на тематичния речник на Д. Бърни На- 
ука за човека от 2001 г., както и Основи на човешката анатомия от А. Креховецки 
и Ф. Червински (по изданието от 2001 г.). Трябва да бъдат отбелязани и множеството 
консултации със специалисти, които напр. окончателно убеждават авторката да не 
включи в речника практически неизползвани български анатомични термини, въ- 
веждани преди десетилетия в опит да заменят латинските понятия. По този начин 
речникът на Д. Денчева узаконява провала при изковаването на родни термини от 
типа на коремница вместо перитонеум или оцетник вместо ацетабулум, с което 
препотвърждава неизменната роля на латинската медицинска терминология в съ- 
временния български език. 

Главната цел на речника е да обхване термини от анатомията, болестите, сим- 
птоматиката, стоматологията и фармацевтиката, като по този начин много по-слабо 
застъпени се оказват лабораторните понятия и медицинският инструментариум. 
Стриктното придържане към така зададената рамка свидетелства за неотклонност 
и систематичност, но води и до любопитни казуси. Така например следването на 
правилото за излагане на групи медикаменти без посочване на отделни лекарства 
води до изключване от речника на популярни понятия като аспирин и аналгин. По 
този начин възниква въпросът за разрива между научна изрядност като следствие 
от строга методология, от една страна, и прагматически съображения, чрез които 
неспециализираният ползвател би оценил изданието. Денчева застава на твърдата 
позиция да не се правят компромиси дори с най-популярни лекарствени средства, 
което следва да бъде отчетено в полза на академичния, а не на популярния характер 
на речника. 

В статията Из опита на лексикографа. Концептуални проблеми и решения 
Д. Денчева излага ценна информация за практическите трудности при съставянето 
на речника и избраните от нея решения. Първото предизвикателство засяга именно 
подбора на единиците, като авторката подчертава, че нейна прагматична цел е била 
изданието да спомага за избягване на най-честите преводачески спънки. Втора 
пречка възниква от азбучно-гнездовия принцип на подреждане на речниковите 
единици. Поради невъзможност за едновременно изграждане на гнездата на темати- 
чен и словообразувателен принцип, дериватите са изведени в отделни статии. Това 


е поредно решение в полза на структурната простота и прегледност на материала. 

Съществен проблем се оказва и терминологичната синонимия (еквонимията), на- 
лице в двата езика. Изборът на Денчева е представяне на включените полски екво- 
ними във всяка статия, отнасяща се до конкретно понятие. Така речникът коректно 
изрежда синонимията, но пък разширява своя обем, защото съдържа няколко статии 
за едно и също понятие на български език (според броя на полските еквоними за 
всяко отделно понятие). 

Достойнство на речника е специалното обозначаване на липсващи български 
еквиваленти на латински термини (чрез знака ---). Установеният от Денчева прин- 
цип е след полското понятие най-напред в скоби да се подава установеният латински 
термин, а след него - българските му съответствия. Освен че е научно коректен, този 
метод носи и прагматична полза: той подсказва на преводача, че няма да допусне 
грешка, ако изпише въпросния латински термин на латиница. 

Дребния размер на шрифта авторката обосновава с максималната съдържа- 
телност на речника. В името на пълното излагане на еквонимията, от една страна, 
и избягването на прекалено дълги статии, от друга, се предлага стегнато графично 
оформление на словника. Тук обаче запазвам известни резерви пред печатната реа- 
лизация на проекта, тъй като всеки солиден научен труд, всеки справочник и речник 
функционира сред масовата публика преди всичко като книга (т.е. като пълноправен 
пазарен продукт), а едва след това - със своята академична стойност. Действително, 
дребният шрифт и малката разредка на словника донякъде се компенсират от из- 
рядната графична подреденост и последователност. От друга страна, обаче, така 
словникът се оказва в контраст с първите страници на изданието. Предговорът в две 
страници, например, е с чувствително по-голям шрифт и разредка, което оставя 
отворени въпроси за функционалното разплагане на текста върху страниците, вклю- 
чително възможностите за оставяне на по-големи полета от четирите страни. Също 
така изписването на техническата информация на с.з с нетипично голям размер на 
шрифта допринася за графическата диспропорция, за която читателят трябва да се 
подготви при ползване на изданието. В тази насока въздействие оказват и голямото 
лого на Полския институт в София на с.5, както и волното пространство между 
скобата и първата буква в подзаглавието на изданието на предходната страница. 
На с.4 с еднакъв шрифтов размер присъстват и имената на авторката, заглавието 
и името на издателството. 

Проблем при боравенето със словника се оказва и липсата на маркирането на 
началото на нова речникова статия с разредка или друг означител. По такъв начин, 
например, терминът ѓеѓпіса (с. 44, кол.1) развива богато тематично гнездо, чиито 


примери сериозно затрудняват намирането на следващата статия (венисгка - с.45, 

кол.1). Допускам, че практическата работа с речника може да се улесни чрез по-ясно 
означаване на новите статии в едно бъдещо издание. 

Бележките върху визуалната оптимизация на изданието по никакъв начин 
не намаляват неговата академична и чисто практическа стойност. Като пионерско 
начинание той моментално влезе в научно обращение”, а за стойността му като 
ежедневен справочник могат да свидетелстват не само студенти и професионални 
преводачи, но и нарастващият брой българи и поляци, заставени сами да поднесат 
бърза информация пред здравните органи. 

В статията си в сп. Език и литература Д. Денчева формулира теза, заложена 
още в предговора към речника, която сама по себе си представлява важен принос 
към изследването на медицинската терминология в двата езика: Полската меди- 
цинска терминология се отличава с особено висока степен на последователност 
по отношение на произхода си - в преобладаващата си част тя е съставена от 
родни термини. За разлика от нея, в българската терминология преобладават 
заемките на латинските термини, а родните думи са по-малко и не се радват на 
предпочитание от страна на специалистите (с.235). Подобни тези са от същностно 
значение за съвременната славистика. Те доказват, че взаимното опознаване на 
актуалните терминологични системи в областта на медицината между два славян- 
ски езика спомага както разбирането на развойните процеси в родния език, така 
и обогатяването на представите за езиковата картина на света на днешните славяни. 
Не на последно място, посоченото явление свидетелства за обосновано присъствие 
на латиницата в текстове, които принципно трябва да отговарят на всички правила 
на книжовния български език и следователно да отразяват стремежа най-малко за 
транскрипция на кирилица. 

Предвид практическите ползи от полско-българския медицински речник не- 
минуемо възниква пожеланието за поява на реципрочен българско-полски вариант, 
който да заеме място в едно бъдещо цялостно издание на специализираната терми- 
нология в двата езика. 

Речникът на Диляна Денчева излиза със съдействието на Полския институт 
в София. Не бива да се премълчава фактът, че през последните десетилетия тази 
институция се превърна в изключителен спомоществовател на националната поло- 
нистика, което оказва огромен тласък не само за интереса към Полша в България, 


но и за българската наука и култура. 


2 Денчева, Д. Из опита на лексикографа. Концептуални проблеми и решения. - Език и литература, 
2017, № 1-2, 233-236. 

В историческа перспектива Полско-българският медицински речник на Ди- 
ляна Денчева е поредна крачка към дълго желаното и все така непостижимо изработ- 
ване на общи актуални двуезични речници, които да заменят вторите - превърнали 
се в класически, но в редица отношения остарели - издания на двутомниците на 
Ф. Славски (1987) и С. Радева (1988 г.). Така наречените сини речници отдавна не са 
в състояние да отговарят на съвременните нужди. В тази насока продължават да 
се правят ценни приноси (срв. напр. Българско-полския речник на разговорната 
лексика, от който са излезли два от планираните три тома?), така че бъдещото удо- 
влетворително решение на въпроса ще има преимуществото да се основава върху 
модерни лексикографски изследвания, сред които достойно място заема и речникът 


на Диляна Денчева. 


з Ѕоітоу, Р.; МозгоувКа, М.; МоКггусКа, А. Виідагѕко-ро1ѕКі ѕіомпік Іекѕукі роѓосғпеј. Тот 1 (А-1), 
ІаЫіп: ОМС, 2012; Гот 2 (К-О), ГаБПа: ОМС, 2013. 

